ከእግር ኳሱ ዓለም በለጋ ዕድሜው የተገታው ተጫዋች
ስለ
እግር ኳስ ሕይወቱ ሲናገር ፊቱ ላይ ሁለት ዓይነት ስሜት ይነበባል፡፡ ትዝታና ቁጭት፡፡ በትዝታና በቁጭት መሀል ቆሞ የስፖርት ህይወቱን ያስታውሰዋል፡፡ ወጣት ሞገስ ታደሰ በርካታ የስፖርት ሜዳ ትዝታዎች ያሉት ቢሆንም፤ ከሕይወቱ ስንክሳር ጥቂቱን እንዲያስታወሰንና አሁን ያለበትን ሁኔታ እንዲያወጋን በማለት ቀጣዩ አጭር ትረካ ተቀንጭቦ ቀርቧል፡፡ የእግር ኳስ ህይወቱ ምዕራፍ የተጀመረው በበላቸው ኪዳነ ማርያም አሰልጣኝነት በሚመራው የኪድስ ኬር ቡድን ውስጥ ነው። ጃንሜዳ
በሚዘጋጀው የታዳጊዎች ውድድር ላይ ቡድኑን በመወከል በለጋ ዕድሜያቸው ድንቅ ብቃትን ያሳዩ ከነበሩት የእግር ኳስ ጥበበኞች መካከል አንዱ ስለመሆኑ ብዙዎች ይመሰክሩለታል፡፡ ሞገስ ሜዳ ላይ ባሳያቸው የእግር ኳስ ብቃቱ ለቅዱስ ጊዮርጊስ የተዳጊዎች ቡድን እንዲመረጥ አስችሎታል፡፡ ወቅቱ ደግሞ 2002 ዓ.ም ነበር፡፡ ብዙም ሳይቆይ በዚሁ ክለብ ዋና ቡድኑን እንዲቀላቀል ተደረገ። እስከ 2004 ዓ.ም ድረስ ወርቃማ ጊዜን ከቡድኑ ጋር አሳልፏል፡፡ በቅዱስ ጊዮርጊስ ክለብ ውስጥ የለመለመው የእግር ኳስ ህይወቱ ቀጣዩ መዳረሻ ሲዳማ ቡና ነበር፡፡ በዚህ ቡድን ውስጥ እያለ ነበር ለኢትዮጵያ ብሄራዊ ቡድን ተመልምሎ የመሰለፍ ዕድሉን ያገኘው፡፡ በሲዳማ ቡና አራት ዓመታትን አሳልፏል፡፡ ከዚህ በኋላ ያቀናው ወደ አዳማ ከነማ ነበር፡፡ ቆይታውን ለሁለት ዓመታት በአዳማ ከነማ አደረገ፡፡ በ2009 ዓ.ም የአዳማ ከነማ ውሉን ከጨረሰ በኋላ የአዲስ አበባው ክለብ የሆነው መብራት ኃይል (ኢትዮ-ኤሌክትሪክ) ቀጣዩ መዳረሻው ነበር፡፡ ለስድስት ወራት ያህል በኢትዮ አሌክትሪክ ቆይታ አድርጎ ወልዲያ ከነማን በመቀላቀል ለአንድ ዓመት ኮንትራት ቢፈርምም መጫወት የቻለው ለሦስት ወራት ያህል ብቻ ነው፡፡ አሁን ላይ እቤት እንዲውል የዳረገው ችግር ገጠመው፡፡ ሞገስ ‹‹በቀጣይ ለነበረኝ የእግር ኳስ ህይወት በቃላት የማይገለፅ ታላቅ አጋጣሚና መልካም ተሞክሮ ነበረኝ›› ይላል ወደ ኋላ መለስ ብሎ ቅዱስ ጊዮርጊስ፣ ሲዳማ ቡና እና አዳማ ከነማ ላይ ያሳለፈውን የእግር ኳስ ህይወት በማስታወስ፡፡ የአፍሪካ ህብረት 50ኛ ዓመት በዓል ሲከበር የአሰልጣኝ ሰውነት ቢሻው ስብስብ በሆነው ብሄራዊ ቡድን ውስጥ የመሳተፍ ዕድሉን አግኝቷል፡፡ በአሰልጣኝ
ዮሐንስ ሳህሌ ስር በነበረው ቡድን ሳይቀር ተካትቷል፡፡ ከዚህበኋላ የብሄራዊ ቡድኑ ስብስብ ውስጥ ስሙ ተካትቶ ለአምስት ዓመታት ያክል ተሳትፎ ነበረው፡፡ በዋናነት በተከላካይነት ስፍራ ላይ ቢጫወትም በአሰልጣኞቹ ፍላጎት በሁሉም ቦታዎች ላይ የመጫወት ልምድ እንደነበረው ተናግሯል፡፡ ትናንትና በቅዱስ ጊዮርጊስ ውስጥ አድን በመቀጠል ለአዳማ ከተማ፣ ሲዳማ ቡና፣ ኢትዮ-ኤሌክትሪክ እና ወልዲያ ከተማ ክለቦች እንዲሁም ለኢትዮጵያ ብሄራዊ ቡድን በመሰለፍ ድንቅ ብቃቱን ያሳየው ሞገስ ታደሰ ባጋጠመው የጤና ችግር አሁን ላይ ከቤት ውሏል፡፡ ትናንትን
በሜዳ ላይ እንቅስቃሴው ኳስን እንደ ፍላጎቱ ሲያንከባልላት የነበረው ባለ ተስፋው ተጫዋች ሞገስ እጅና እግሮቹ ተሳስረው፣ ብቻውን ቁጭ ብሎ፣ በራሱ አቅም ከወዲያ ወዲህ መንቀሳቀስ ሲያቅተው ላየው ሰው ማመን ያዳግታል፡፡ የሚመገበው፣ መፀዳጃ ቤት የሚሄደውና ቤት ውስጥም ሆነ ወደ ቤተ እምነት የሚንቀሳቀሰው በሰው ዕርዳታ ነው። እጆቹ ስለማይንቀሳቀሱ ስልክ እንኳን የሚያወራው በሌላ ሰው ዕርዳታ ነው፡፡ ‹‹የህመሜ መነሻ በባጃጅ የደረሰብኝ አደጋ ነው፡፡ አዳማ ከነማ በነበርኩበት ወቅት ክለቤ ከወላይታ ዲቻ ጋር ላለው ጨዋታ ዝግጅት ለማድረግ ከቤቴ ወደ ካምፕ በባጃጅ እየተጓዝኩ ነበር፡፡ በባጃጁ ውስጥ በዳር በኩል ተቀምጬያለሁ፡፡ ሌሎች ተሳፋሪዎችም ከጎኔ ነበሩ፡፡ ከጥቂት ደቂቃ ጉዞ በኋላ ባጃጁ እኔ ወዳለሁበት የግራ አቅጣጫ በድንገት ተገለበጠ። ሙሉ በሙሉ በሚባል ደረጃ የግራ እጆቼ ላይ ጉዳት ደረሰብኝ፡፡ ሌላውም የሰውነት ክፍሌ እንዲሁ ተጎድቶ ነበር፡፡ በጊዜው ወደ ህክምና በመሄድ በሰውነቴ አስር ቦታ ላይ ቀዶ ጥገና ተደረገልኝ፡፡ ቁስሉ በየቀኑ ይታጠብ ነበር፡፡ ህመም ቢሰማኝም ማስተገሻ እየወሰድኩ ነው የውድድር ዓመቱን መጨረስ የቻልኩት›› ብሏል ስአደጋው ሲያብራራ፡፡ የጤና እክሉ መነሻ ቀለል ያለ የባጃጅ አደጋ ቢሆንም ከበድ ያለ ጉዳት አምጥቶበታል። ‹‹የነርቭ ሞተሩ›› እንደተጎዳም በሀኪሞች ተነግሮታል፡፡ የአንድ ልጅ አባት የሆነው ሞገስ የተሻለ ህክምና ቢያገኝ እና ቢደገፍ ከጉዳቱ ማገገም እንደሚችልም በሀኪሞች ተነግሮታል። ኢትዮጵያዊያን ወገኖቹ እንደየእምነታቸው በፀሎት እንዲያስቡትም ነው የሚማጸነው፡፡ ዕክሉ የገጠመው አዳማ ከነማ በነበረበት ወቅት ቢሆንም ቀጥሎ በተጫወተባቸው ክለቦች ውስጥ የከፋ ጫና ሳያደርስበት በህክምና እየታገዘ ይጫወት ነበር፡፡ ሜዳ ላይ እንቅስቃሴ ሲያደርግ እጆቹ የመዛል ስሜት ስለነበራቸው። ከዛሬ ነገ ይሻለኝ ይሆናል ብሎ ተስፋ ቢያደርግም ይህ ሳይሆን ቀርቷል፡፡ ህመሙ ሲበስበት የመጨረሻ ክለቡ ከሆነው ወልዲያ ከነማ ውሉን አቋርጦ ቀጥታ ወደ ህክምና አምርቷል፡፡ ለህክምናው መኪናውን እስከ መሸጥ ያደረሰውን ከፍተኛ ወጪ ቢያወጣምመፍትሔ ማግኘት ግን አልቻለም፡፡ ወልዲያ ከነማ እግር ኳስን ያቆመበት የመጨረሻው ክለብ መሆኑን የሚያስታውሰው ሞገስ፤ ቶሎ ታክሞ ወደ ሜዳ ለመመለስ ቢያስብም መሳካት እንዳልቻለ ዕንባ እየተናነቀው ይናገራል፡፡ ሞገስ ስለ እግር ኳስ ስፖርት አውርቶ አይጠግብም፡፡ እርሱ ለእግር ኳስ፤ እግር ኳስ ለእርሱ የተፈጠሩ ያክል ተሳስረዋል፡፡ ብዙ የመጓዝ ተስፋ ቢኖረውም ሁሉም ትዝታ ብቻ ሆነውበት ቀርተዋል፡፡ ይህ ቁጭት ነው ከስሜቱ በላይ አይሎ ገጹ ላይ የሚነበበው፡፡ የእግር ኳስ ፍቅሩ ከስሜት በላይ ነው፡፡ ነገ ከህመሙ አገግሞ እግር ኳስን ዳግም ለመጫወት ያለው ጉጉት ዛሬ በልቡ ውስጥ በልዩ ቦታ ታትሞ የሚገኝ ምልክቱ ነው፡፡ መቼም ቢሆን የማይታክተውና ተስፋ የማይቆርጠው ሞገስ በእግር ኳስ ህይወቱ ‹‹አንድ ቀን እመለሳለሁ›› በሚል የማይናወጥ አቋሙ መፃኢውን ዕድል እየተጠባበቀ ይገኛል። ይሁንና ይህን እምነቱን ነፍስ የሚዘራበት ሁኔታ ግን ገና የተፈጠረ አይመስልም፡፡ የእግር ኳስ ቤተሰቡን ልብ ያስፈነጠዘው ወጣቱ ተጫዋች በዚያው የውኃ ሽታ ሆኖ እንዳይቀር ያሰጋል። ለተጫዋቹ ፈውስና ደኅንነትን በመመኘት፤ በኢትዮጵያ እግር ኳስ ላይ ወሳኙን ሚና የሚጫወተው ብሔራዊ ፌዴሬሽኑም ሆነ ክለቦች የተጫዋቹን የመዳን ጥም ለመቁረጥ ትጋት ማሳየት ይኖርባቸዋል የሚለው ደግሞ የአዲስ ዘመን ጋዜጣ ዝግጅት ክፍል ነው፡፡አዲስ ዘመን መጋቢት 20/2011በአዲሱ
ገረመው